། ། གྲུབ་ཐོབ་བརྒྱད་ཅུ་རྩ་བཞིའི་བྱིན་རླབས་བྱ་ཚུལ་གསལ་བར་བཀོད་པ་མཆོག་གི་བྱིན་རླབས་ཡེ་ཤེས་བཅུད་སྦྱིན་ཞེས་བྱ་བ་བཞུགས་སོ། །
༄༅༅། ། འཕགས་ཡུལ་གྲུབ་ཐོབ་བརྒྱད་ཅུ་རྩ་བཞིའི་བྱིན་རླབས་ཀྱི་ཆོ་ག་ཇི་ལྟར་བགྱིད་པའི་ཚུལ་གསལ་བར་བཀོད་པ་མཆོག་གི་བྱིན་རླབས་ཡེ་ཤེས་བཅུད་སྦྱིན་ཞེས་བྱ་བ། དཔག་ཏུ་མེད་པའི་ཐུགས་རྗེ་མངའ་བའི་རྩ་བའི་བླ་མ་ཡིད་བཞིན་གྱི་ནོར་བུ་ལྟ་བུ་ལ་གུས་པས་ཕྱག་འཚལ་ལོ་སྐྱབས་སུ་མཆིའོ། ། བྱིན་གྱིས་བརླབ་ཏུ་གསོལ། ཟུང་འཇུག་བདེ་ཆེན་སྐུ་བརྙེས་པའི། ། གྲུབ་མཆོག་བླ་མ་བརྒྱུད་པར་འདུད། ། གང་གི་བྱིན་རླབས་བྱེད་ཚུལ་ནི། ། བླ་མའི་གསུང་བཞིན་གསལ་བར་དགོད། ། དེ་ཡང་གནས་ཁང་བྱི་དོར་བྱས་པར་སྟེགས་བུ་ཁེབས་ལྡན་གྱི་དབུས། མཎྜལ་གྲུ་བཞི་པ་དབུས་ཟླུམ་དཀར་པོ་པདྨ་འདབ་བརྒྱད་མཛེས་ཚོན། གྲུ་ཆད་ཕྱོགས་མདོག་ཏུ་བཏང་བའི་དབུས་སུ་མེ་ཏོག་གི་ཚོམ་བུ་བཀོད། མཐའ་མཆོད་པས་བསྐོར། མདུན་ངོས་ནང་མཆོད་ཚོགས་གཏོར་བཅས་བཤམ། ཉིན་དང་པོར་བུམ་པ་ཚད་ལྡན་བཅུད་ཀྱིས་གང་བ་ཡང་འདུ་བྱ། སློབ་དཔོན་གྱིས་བླ་མེད་ཀྱི་ཡི་དམ་ཡབ་ཡུམ་གང་རིགས་ཀྱི་བདག་བསྐྱེད་དང་ལྡན་པས་ནང་མཆོད་གནས་ཡོ་བྱིན་རླབས་བྱ། རྗེ་གྲོལ་མཆོག་ཞབས་སོགས་ཀྱིས་སློབ་དཔོན་གྱིས་སྒྲུབ་པའི་ཚུལ་དམིགས་བསལ་མ་གསུངས་ཀྱང་བླ་མའི་ཕྱག་བཞེས་ལ་མཛད་པས། འོག་ནས་འབྱུང་བཞིན་སློབ་མ་ལ་དམིགས་པ་ངོ་སྤྲོད་པ་ལྟར་སློབ་དཔོན་རང་ཉིད་ཀྱིས་ཚར་གཅིག་ཉམས་སུ་བླང་། དེ་ནས་སློབ་མ་རྣམས་བོས་ལ་ཁྲུས་བྱས། མེ་ཏོག་བཀྱེ་བསྡུ་གྲུབ་མཚམས་འདི་ལྟར་བརྗོད་པར་བྱའོ། ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཟུང་འཇུག་རྡོ་རྗེ་འཆང་ཆེན་པོའི་གོ་འཕང་མངོན་དུ་བྱ། དེའི་ཆེད་དུ་འཕགས་ཡུལ་གྲུབ་ཆེན་བརྒྱད་ཅུ་རྩ་བཞིའི་བྱིན་རླབས་དབང་བསྐུར་ཞུ་སྙམ་པས་མ་ཡེངས་པར་གསན་འཚལ། དེ་ཡང་རྒྱལ་བ་རྣམས་ཀྱིས་བསྟན་པའི་དམ་པའི་ཆོས་ཚུལ་མཐའ་ཡས་ཀྱང་མདོར་བསྡུ་ན་ཐེག་པ་དམན་མཆོག་གཉིས་སུ་འདུ་བ་ལས། ཐེག་དམན་ཉན་རང་གི་ཐེག་པ་ལས་ཆོས་དང་། སེམས་དང་། བསམ་པ་དང་། མོས་པ་དང་། ཚོགས་དང་། དུས་དང་། སྒྲུབ་པ་ཆེན་པོ་སྟེ་ཆེན་པོ་བདུན་གྱིས་ཐེག་པ་ཆེན་པོ་ཟབ་ཅིང་། ཐེག་པ་ཆེན་པོ་དེ་ཉིད་ལའང་རྒྱུ་དང་འབྲས་བུའི་ཐེག་པ་གཉིས་སུ་དབྱེ་བའི་འབྲས་བུ་རྡོ་རྗེ་ཐེག་པ་ཉིད་མཆོག་ཏུ་གྱུར་པར་བཤད་དེ། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། ། ཐབས་མང་དཀའ་བ་མེད་པ་དང་། ། དབང་པོ་རྣོན་པོའི་དབང་བྱས་ནས། ། སྔགས་ཀྱི་ཐེག་པ་ཁྱད་པར་འཕགས། ། ཞེས་སོགས་མང་དུ་གསུངས་ཤིང་། ཐེག་པ་ཆེན་པོ་དེ་ལས་ལམ་གྱི་ཡོན་ཏན་ཐམས་ཅད་ཀྱི་རྩ་བ་དགེ་བའི་བཤེས་གཉེན་ཚུལ་བཞིན་བསྟེན་པ་ལ་རག་ལས་པར་གསུངས་ཤིང་། མདོ་སྡུག་པ་ལས། སློབ་མ་བཟང་པོ་བླ་མར་གུས་ལྡན་དེ་དག་གིས། ། བླ་མ་མཁས་པ་རྣམས་ལ་ཡོངས་སུ་བསྟེན་པར་བྱ། ། ཅི་ཕྱིར་ཞེ་ན་མཁས་པའི་ཡོན་ཏན་དེ་ལས་འབྱུང་། ། ཞེས་དང་། ཁྱད་པར་རྡོ་རྗེའི་ཐེག་པ་ལས་ནི་ཆེ་ཐང་དུ་བསྔགས་ཏེ་ཧེ་བཛྲ་ལས། གཞན་གྱིས་བརྗོད་མིན་ལྷན་ཅིག་སྐྱེས། ། གང་དུ་ཡང་ནི་མི་རྙེད་དེ། ། བླ་མའི་དུས་ཐབས་བསྟེན་པ་དང་། ། བདག་གི་བསོད་ནམས་ལས་ཤེས་བྱ། ། ཞེས་དང་། རྒྱུད་གཞན་ལས་ཀྱང་། ཡོན་ཏན་རྒྱ་མཚོ་བླ་མ་ལ། ། དང་བའི་ཡིད་ཀྱིས་མཆོད་བྱས་ན། ། མཆོག་དང་ཐུན་མོང་ཐམས་ཅད་ཀྱི། ། དངོས་གྲུབ་མྱུར་དུ་ཐོབ་པར་འགྱུར། ། ཅེས་གསུངས་པ་སོགས་ཀྱིས་མཚོན་ལ། སྐལ་ལྡན་དབང་པོ་ཡང་རབ་འགའ་ཞིག་བྱིན་རླབས་ཀྱི་སྟོབས་ཀྱིས་སྐད་ཅིག་ལ་གྲོལ་བ་ཡང་བླ་མའི་ཐུགས་རྗེ་དང་སློབ་མའི་མོས་གུས་འཛོམ་པ་ལས་བྱུང་བ་ཡིན་ལ། བྱིན་གྱིས་རློབས་ཚུལ་ནི་མཐའ་གཅིག་ཏུ་མ་ངེས་ཏེ་སྤྲོས་བཅས་སྤྲོས་མེད་ཀྱི་ཚུལ་ཅན་དབང་དང་རྗེས་གནང་ཅི་རིགས་པས་སོ། ། དཔོན་སློབ་ཀྱི་རྟེན་འབྲེལ་འཛོམ་ན་བླ་མས་ཚིག་གཅིག་མ་བསྟན། སློབ་མས་ཚིག་གཅིག་མ་ཉན་ཀྱང་། ལྟ་ལྟངས་སམ་ཕྱག་སྤྱི་བོར་བཞག་པའམ་བརྡ་ཙམ་གྱིས་གྲོལ་བ་ཡོད་དེ། སློབ་དཔོན་ཏིལླི་པ་ནཱ་རོ་པས་དཀའ་བ་ཆེན་པོ་བཅུ་གཉིས་ཀྱི་སྒོ་ནས་བསྟེན་པའི་མཐར། ཏིལླི་པས་མཆིལ་ལྷྭམ་དཔྲལ་བར་བརྒྱབས་པས་བརྒྱལ། བརྒྱལ་སངས་པ་ན་ཆོས་ཐམས་ཅད་ཀྱི་གནས་ལུགས་མངོན་སུམ་དུ་གཟིགས་པ་ལྟ་བུ་སྟེ། དེས་མཚོན་འཕགས་བོད་ཀྱི་ཡུལ་དུ་སློབ་དཔོན་འགའ་ཞིག་དེ་ལྟར་བརྡ་དང་དགོངས་པ་གཏད་པས་གྲོལ་བ་བྱུང་ཚུལ་སོ་སོའི་རྣམ་ཐར་དུ་གསལ་བ་བཞིན་ནོ། ། དེ་ལས་འདིར་འཕགས་ཡུལ་གྲུབ་བརྙེས་བརྒྱད་ཅུ་རྩ་བཞིའི་བྱིན་རླབས་ཀྱི་རིམ་པ་སྒྲུབ་པར་བྱེད་པ་ལ། དེ་ཡང་གསང་སྔགས་ཀྱི་ཐེག་པ་བླ་ན་མེད་པའི་སྐབས་འདིར་དབང་བཞིའི་དོན་ཚང་ཡང་དབང་གི་ཆོ་ག་དངོས་མ་ཡིན་ཞིང་ཆོ་གའི་རིམ་པ་ཡང་ཤིན་ཏུ་ཟོར་ཡང་བ་རྣམས་ལ་བྱིན་རླབས་ཀྱི་ཆོ་ག་ཞེས་རྡོ་རྗེ་སློབ་དཔོན་ཆེན་པོ་རྣམས་ལ་གྲགས་པ་ལྟར། བྱིན་རླབས་ཀྱི་ཆོ་ག་དབང་བཞིའི་ཚུལ་ཅན་བགྱིད་པ་ལ། དེ་ཡང་བདག་ཅག་གི་སྟོན་པའི་བསྟན་པ་འདི་ཉིད་ལ་རྫོགས་པའི་སངས་རྒྱས་མྱ་ངན་ལས་འདས་ནས་ཉན་ཐོས་སྡེ་པ་རྣམས་ལ་གྲགས་པའི་བཀའ་བསྡུ་གསུམ་པ་ཟིན་པའི་མཇུག། ཐེག་ཆེན་གྱི་སྡེ་སྣོད་ཐོག་མར་དར་བ་དང་དུས་མཚུངས་པར་སློབ་དཔོན་བྲམ་ཟེ་ཆེན་པོ་ས་ར་ཧ་བྱོན་པ་ནས་བཟུང་སྟེ། དུས་ཕྱིས་མཁས་པ་སྒོ་དྲུག་ཡན་ཆད་ཀྱི་དུས་ཙམ་དུ་བྱོན་པའི་རྡོ་རྗེ་ཐེག་པ་རྣལ་འབྱོར་ཆེན་པོའི་ལམ་ལ་བརྟེན་ནས་དངོས་གྲུབ་བརྙེས་པའི་སློབ་དཔོན་གྲགས་ཆེ་བ་རྣམས་ཏེ། དེ་ཡང་བརྒྱད་ཅུ་རྩ་བཞིའི་གྲངས་ངེས་ཀྱི་ཐ་སྙད་ལ་ངོས་འཛིན་ཚུལ་མང་ཡང་། བོད་འདིར་སྔོན་སློབ་དཔོན་རྡོ་རྗེ་གདན་པས་མཛད་པར་གྲགས་པའི་བསྟོད་པ་ཚིགས་བཅད་དུ་བསྡེབས་པ་འདི་ལ་མཁས་པའི་དབང་པོ་ཆེས་ཆེ་བ་དག་གིས་ཀྱང་དཔྱད་པ་མེད་པར་ཚད་མར་མཛད་ཅིང་། བྱིངས་མཁས་རྨོངས་མ་ལུས་པས་ཚད་ཐུབ་ཡིན་ཁུལ་མཛད་མོད་ཀྱང་། ཕྱིས་བྱོན་གྲུབ་ཆེན་ནག་པོ་སྤྱོད་པའི་རྣམ་འཕྲུལ་རྗེ་བཙུན་ཀུན་དགའ་གྲོལ་མཆོག་ཞབས་དང་། གང་གི་ཡང་སྲིད་རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐའི་ཞབས་སོགས་འཕགས་ཡུལ་གྱི་མཁས་གྲུབ་དང་ཐུགས་འདྲིས་ཆེ་ཞིང་སྔོན་གནས་རྗེས་སུ་དྲན་པའི་དམ་པ་ཚད་མར་གྱུར་པ་དག་གི་གསུང་ལྟར་ན། རྒྱ་གར་གྱི་ཕྱོགས་སུ་སྔོན་ནས་དབར་བསྟོད་པ་འདི་གང་དུའང་མ་གྲགས་པས། བར་སྐབས་བལ་པོའི་ལྷ་བཟོ་བ་ཞིག་གིས་རྡོ་རྗེ་གདན་པ་ལ་ཁ་གཡར་ཏེ་བརྩམས་པར་གྲགས་པ་དོན་ལ་གནས་ཤིང་། བསྟོད་པ་དེར་བརྗོད་དོན་ལ་གཞིགས་ཀྱང་ནོར་འཁྲུལ་མང་བ་སོགས་ཡིད་བརྟན་མེད་ཅིང་། པཎྜི་ཏ་དཔའ་བོ་འོད་གསལ་གྱི་ལུགས་འདི་ཉིད་རྒྱ་གར་འཕགས་པའི་ཡུལ་དུ་སྔ་ཕྱིར་གྲགས་པ་དང་མཐུན་ཞིང་རྟོགས་བརྗོད། དོ་ཧ། བྱིན་རླབས་ཀྱི་རྒྱུན་དང་བཅས་པ་ཚད་ཐུབ་མཉམས་པར་གནས་པས་འདི་འབའ་ཞིག་ཁུངས་སུ་འོས་ཞེས་བཞེད་པ་མཁས་གྲུབ་དམ་པ་ཆེན་པོའི་རྡོ་རྗེའི་གསུང་དཔང་དུ་གྱུར་པར་ངེས་པ་རྙེད་པས་འདིའི་དབང་དུ་བྱས་ཏེ་བཤད་ན། སྔོན་བྱུང་གི་ལོ་རྒྱུས་ནི། སྔོན་དུས་དུར་ཁྲོད་ཆེན་པོ་བསིལ་བའི་ཚལ་དུ་གནོད་སྦྱིན་མོ་ཞིག་ལས་ཀྱི་དབང་གིས་དུར་ཁྲོད་ཀྱི་མི་རོ་རུལ་པ་ཟ་ཞིང་གནས་པ་ལས། ནམ་ཞིག་ན་ནམ་མཁའ་ནས་གནོད་སྦྱིན་གཞན་གྱིས་དེའི་ལུས་ཀྱི་སྟེང་དུ་ཁྲོ་ཆུ་ཁོལ་མ་བླུགས་པས་ལུས་ཐམས་ཅད་ཚིག་སྟེ་སྡུག་བསྔལ་བཟོད་བླག་མེད་པར་གྱུར་པ་ལ། གྲུབ་ཆེན་བརྒྱད་ཅུ་རྩ་བཞིས་གནོད་སྦྱིན་མོ་དེ་ཡང་སྐལ་བ་དང་ལྡན་པར་མཁྱེན་ཅིང་ཆད་མེད་པའི་ཐུགས་རྗེ་ཆེན་པོས་དེའི་དོན་དུ་སྙིང་པོའི་དོན་སྟོན་པའི་མན་ངག་རིན་ཆེན་ཕྲེང་བ་ཞེས་པ་མཛད་དེ། ཡེ་ཤེས་ཀྱི་མཁའ་འགྲོ་མ་ཀོ་ཀི་ལ་དང་དྷརྨ་བི་ཤྭ་ཞེས་པ་གཉིས་ལ་གདམས། དེ་གཉིས་ཀྱིས་གནོད་སྦྱིན་མོ་ལ་གདམས་པ་བསྟན་པས་ལུས་ཀྱི་ཟུག་རྔུ་ཞི། སེམས་རྒྱུད་རྣམ་པར་གྲོལ་ཏེ་བདེན་པ་མཐོང་བའི་མཁའ་འགྲོ་མ་ཆེན་མོར་གྱུར་སྐད། དུས་ཕྱིས་རྒྱ་གར་ནུབ་ཕྱོགས་སོའུ་རཱཥྚའི་བྱེ་བྲག་ཀཱནྟ་མ་ར་ཞེས་བྱ་བར་ཆོས་ལྡན་གྱི་རྒྱལ་པོ་ཀུཉྫི་ཞེས་པ་རྒྱལ་སྲིད་ཆོས་བཞིན་སྐྱོང་པ་ཞིག་ཡོད་པ་ལས་ནམ་ཞིག་ན་དེའི་མ་ན་སྟེ་འཆི་བར་ཉེ་བ་ན། རྒྱལ་པོ་དེ་མ་ལ་བརྩེ་བས། མ་ཁྱེད་ཡུན་རིང་དུ་མི་བཞུགས་པ་འདྲ་ན་སྐུ་ཚེ་ཕྱི་མར་ཕན་པའི་ཐབས་སུ་དགེ་སློང་གི་དགེ་འདུན་དང་། བྲམ་ཟེ་དང་། ལྷ་ཁང་མཆོད་པ་དང་། སྦྱིན་པ་གཏོང་བ་ལ་སོགས་པ་ཅི་འདོད་པ་བདག་གིས་བྱ་ཡིས་བཀའ་སྩོལ་ཅིག་ཅེས་སྨྲས་པས། མ་ན་རེ། ཁོ་མོའི་དགེ་རྩ་གཞན་བྱ་མི་དགོས་ཀྱི་གྲུབ་པ་ཐོབ་པའི་རྣལ་འབྱོར་ཕོ་མོ་བརྒྱད་ཅུ་རྩ་བཞི་སྤྱན་དྲངས་ལ་ཚོགས་ཀྱི་འཁོར་ལོས་མཆོད་དེ་ངའི་དོན་དུ་གསོལ་བ་ཐོབ་ཅིག་ཟེར་ནས་འདས་སོ། ། དེར་རྒྱལ་པོའི་བསམ་པ་ལ། སྔོན་གྱི་གྲུབ་ཐོབ་དེ་དག་ནི་ད་ལྟ་མིའི་འགྲོ་བ་ཐ་མལ་པས་མི་མཐོང་ན་ཇི་ལྟར་སྤྱན་དྲང་། འོན་ཀྱང་མའི་ངག་བཅགས་ན་མི་རུང་ཞིང་གྲུབ་ཆེན་རྣམས་ཐུགས་རྗེའི་བདག་ཉིད་ཡིན་པས་གསོལ་བ་གདབ་པར་བྱའོ་སྙམ་ནས་གསོལ་པ་རྩེ་གཅིག་ཏུ་བཏབ་པ་ན་ཡེ་ཤེས་ཀྱི་མཁའ་འགྲོ་མ་ཀོ་ཀི་ལ་དང་། དྷརྨ་བི་ཤྭས་མངོན་སུམ་དུ་ཞལ་བསྟན་ཏེ་ངེད་གཉིས་ཀྱིས་ཁྱོད་ཀྱི་གྲོགས་བྱ་སྟེ་གྲུབ་ཐོབ་རྣམས་སྤྱན་དྲང་གི་ཚོགས་ཁང་རྩིགས་ཤིག་གསུངས། དེར་རྒྱལ་པོས་ཚོགས་ཁང་རྒྱ་ཆེན་པོ་བརྩིགས་མཁའ་འགྲོ་མ་གཉིས་ཀྱིས་རྫུ་འཕྲུལ་གྱིས་སྐད་ཅིག་ལ་གནས་སོ་སོར་བྱོན་ཏེ་གྲུབ་ཐོབ་རྣམས་སྤྱན་དྲངས་པས། དང་པོར་ལཱུ་ཡི་པ་བྱོན། དེ་ནས་རིམ་བཞིན་གྲུབ་ཐོབ་བརྒྱད་ཅུ་རྩ་བཞི་སྐད་ཅིག་ལ་བྱོན་ཏེ་གདན་ལ་བཞུགས་པ་ལ། རྒྱལ་པོས་ཚོགས་ཀྱི་ཡོ་བྱད་གྱ་ནོམ་པ་བཤམས་ཏེ་ཚོགས་ཀྱི་འཁོར་ལོའི་འདུ་བ་ཡུན་རིང་དུ་མཛད། མཐར་གྲུབ་ཐོབ་རྣམས་རྒྱལ་པོའི་མཆོད་གནས་སུ་ཡུན་དུ་བཞུགས་པར་ཞུས་ཀྱང་མ་གནང་། གྲུབ་ཐོབ་རེ་རེས་དོ་ཧ་རྡོ་རྗེའི་གླུ་རེ་བླངས་ཏེ་གར་གཤེགས་ཆ་མེད་པར་བཞུད། དེར་རྒྱལ་པོས་སྐུ་ཚབ་ཏུ་གྲུབ་ཐོབ་སོ་སོའི་སྐུ་རེ་བཞེངས། དེའི་མདུན་དུ་སོ་སོའི་དོ་ཧ་རྣམས་ཡི་གེར་བྲིས་ཏེ་མཆོད་པ་བྱས་སོ། ། དེའི་ཚེ་ཤར་ཕྱོགས་ཀྱི་ཐག་རིང་པོ་ནས་བརྒྱུད་ནས་པཎྜི་ཏ་དཔའ་བོ་འོད་གསལ་ཞེས་བྱ་བ་ཞིག་གིས་རྒྱལ་པོ་ཀུཉྫིའི་མཆོད་གནས་སུ་གྲུབ་ཐོབ་བརྒྱད་ཅུ་རྩ་བཞི་དངོས་སུ་བྱོན་ཏོ་ཞེས་ཐོས་ནས་བསྙེགས་ཏེ་བྱོན་པས་གྲུབ་ཐོབ་རྣམས་ཐེགས་ཟིན་ནས་ཞག་བདུན་ལོན་པ་དང་འགྲིག། གདུང་ཤུགས་དྲག་པོས་ས་ཐེ་བཙུགས་ནས་གསོལ་བ་བཏབ་པས་ཞག་བདུན་སོང་བ་ན། མཁའ་འགྲོ་མ་གཉིས་ཀྱིས་ཞལ་མངོན་སུམ་དུ་བསྟན་ཏེ་དོ་ཧ་དང་རིན་ཆེན་ཕྲེང་བ་སོགས་ཀྱི་གདམས་པ་ལོ་རྒྱུས་དང་བཅས་པ་སྩལ། དེའི་དོན་ཉམས་སུ་བཞེས་པས་རྟོགས་པ་ཁྱད་པར་ཅན་བརྙེས་ཏེ་གྲུབ་པའི་དབང་ཕྱུག་ཏུ་གྱུར། དོ་ཧ་ཐོར་བུ་རྣམས་ཕྱོགས་གཅིག་ཏུ་བསྒྲིགས་པའི་གླེགས་བམ་ཡང་མཛད། དེ་ནས་རིམ་བཞིན་བརྒྱུད་དེ་ཡུལ་ཙམྤརྞར་འཁྲུགས་པའི་པཎྜི་ཏ་མི་འཇིགས་པ་སྤྱིན་པའི་དཔལ་གྱི་བར་དུ་བྱོན། དེས་དོ་ཧའི་འགྲེལ་པ་རྣམ་ཐར་དང་བཅས་པ་མཛད། དེ་ཐམས་ཅད་ཕྱོགས་གཅིག་ཏུ་པཎྜི་ཏ་དེ་ཉིད་དང་། མི་ཉག་ལོ་ཙཱ་བ་སྨོན་གྲུབ་ཤེས་རབ་ཡབ་སྲས་ཀྱིས་བོད་འདིར་བསྒྱུར་ཞིང་འཆད་ཉན་གྱིས་གཏན་ལ་ཕབ་ནས་དར་རྒྱས་སུ་མཛད་པ་ཡིན་ཅིང་། དོ་ཧ་རྣམ་ཐར་གཉིས་སྔོན་གྱི་བསྟན་འགྱུར་སྡུད་པ་པོ་མཁྱེན་ལྡན་ཀུན་གྱིས་ཁུངས་ཐུབ་ཏུ་བཞག་ནས། དབུས་གཙང་གི་བསྟན་འགྱུར་ཡོངས་ལ་བཞུགས་པའི་རྩོད་མེད་ཡིད་ཆེས་ཅན་ཡིན་ལ། རྗེས་གནང་གི་ཡི་གེ་རྙིང་པ་ཕལ་ཆེར་ན་སློབ་མ་གྲུབ་ཐོབ་གང་ཡིན་དུ་བསྐྱེད་པ་དང་། མཚན་སྔགས་དང་འབྲུ་གསུམ་བཟླས་པར་བཟླས་ལུང་ལེན་པ་སོགས་འཇུག་ཀྱང་། འདིར་རྗེ་གྲོལ་མཆོག་ཞབས་ཀྱི་བཞེད་པས་བླ་མའི་རྣལ་འབྱོར་གྱི་ཚུལ་དུ་ཕྱག་མཆོད་སྔོན་དུ་འགྲོ་བས་གྲུབ་ཐོབ་དེ་དང་དེའི་བྱིན་རླབས་དོན་གྱི་འཕོ་བ་དབང་བཞིའི་ཚུལ་ཅན་དུ་བསྐུར་བར་བཞེད་པ་ལྟར་སྒྲུབ་པར་བྱེད་པ་ལ། ཐོག་མར་སྒོ་འབྱེད་ཀྱི་ཚུལ་དུ་རྩ་བའི་བླ་མའི་དབང་བཞི་སྒྲུབ་པའི་དོན་དུ་མཎྜལ་འབུལ་བར་ཞུ། ཞེས་མཎྜལ་འབུལ་དུ་གཞུག། དེ་ནས་དམིགས་པ་འདི་བཞིན་དུ་མཛོད། མདུན་གྱི་མཎྜལ་འདི་ཉིད་རྩ་བའི་བླ་མ་གང་དུ་མངོན་པར་རྫོགས་པར་སངས་རྒྱས་པའི་ཞིང་ཁམས་རྒྱ་ཁྱོན་ཚད་མེད་པ་ངོ་མཚར་གྱི་བཀོད་པ་འབྱམས་སུ་ཀླས་ཞིང་། རང་སྣང་མཆོད་པའི་སྤྲིན་ཕུང་གཏིབས་པའི་དབུས་སུ། སེང་ཁྲི་པདྨ་ཉི་ཟླའི་སྟེང་དུ་དུས་གསུམ་སངས་རྒྱས་ཀུན་འདུས་ཀྱི་ངོ་བོ་རྗེ་བཙུན་རྩ་བའི་བླ་མ་རྡོ་རྗེ་འཆང་ཆེན་པོ་སྐུ་མདོག་ཨིནྡྲ་ནཱི་ལའི་ཕུང་པོ་ལྟར་སྔོ་ཞིང་འོད་ཟེར་འབར་བ། ཤིན་ཏུ་ཞི་ཞིང་མཚན་དང་དཔེ་བྱད་གསལ་ལ་རྫོགས་པ། ཕྱག་གཉིས་རྡོ་རྗེ་དང་དྲིལ་བུ་ཐུགས་ཀར་བསྣོལ་སྟབས་སུ་འཛིན་ཅིང་རང་སྣང་ཤེས་རབ་མཆོག་གི་བདེ་བར་སྤྱོད་པ། ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ། དར་དང་རིན་པོ་ཆེའི་རྒྱན་གྱིས་སྤྲས་པ། དྲན་པ་ཙམ་གྱིས་བདེ་བ་ཆེན་པོའི་ཡེ་ཤེས་སྐྱེད་པར་ནུས་པའི་བདག་ཉིད་རྩ་གསུམ་ཀུན་གྱི་སྤྱི་གཟུགས་སུ་བཞུགས་པའི་སྤྱན་སྔར། བདག་གི་ལུས་ལོངས་སྤྱོད་དུས་གསུམ་དགེ་ཚོགས་དང་བཅས་པ། སྣོད་བཅུད་རྟེན་དང་བརྟེན་པར་བཅས་པའི་མཎྜལ་གྱི་ཚུལ་དུ་འབུལ་བའི་མོས་པས་མཎྜལ་ཕུལ་མཛོད། ས་གཞི་སྤོས་སོགས། སླར་ཡང་ཁྱེད་རང་རྣམས་ཀྱི་སྐུ་ལུས་རྣམ་སྨིན་གྱི་ཕུང་པོ་འདི་ཉིད་ཀྱི་དབུའི་ཡ་ཐོད་ཧག་གིས་བཀོག་པའི་ནང་དུ་སྐུ་ལུས་ལྷག་མ་རིལ་པོར་བཅུག་པ་ལ། ཨོཾ་ཨཱཿཧཱུྃ་ཞེས་བརྗོད་པས་ཡེ་ཤེས་ཀྱི་བདུད་རྩི་རོ་བརྒྱ་དང་ལྡན་པ་དཀར་ལ་དམར་བའི་མདངས་ཅན་དུ་མེར་གྱིས་ཞུ་བ་བླ་མའི་ལྗགས་རྡོ་རྗེའི་འོད་ཟེར་གྱི་སྦུ་གུས་དྲངས་ཏེ་གསོལ་བའི་མོས་པ་དང་བཅས་ཏེ་འདིའི་རྗེས་ཟློས་མཛོད། ཞལ་ཟས་རོ་བརྒྱ་ལྡན་པས་ཡིད་འཕྲོག་པ། ། ལེགས་སྤྱར་འདི་ནི་དཔལ་ལྡན་བླ་མ་ལ། ། དད་པས་ཕུལ་བས་འགྲོ་བ་འདི་དག་ཀུན། ། འབྱོར་ལྡན་ཏིང་འཛིན་ཟས་ལ་སྤྱོད་པར་ཤོག། ཨོཾ་ཨཱཿཧཱུྃ་གུ་རུ་ག་ཎ་ཙ་ཀྲ་ས་པ་རི་ཝཱ་རེ་བྷྱཿཨི་དཾ་བ་ལིཾ་གྲྀཧྞནྟུ་མ་མ་སརྦ་སིདྡྷིམྨེ་པྲ་ཡཙྪ། དེ་ནས་ལུས་ཞིང་རྡུལ་གྱི་གྲངས་དང་མཉམ་པར་སྤྲུལ་ཏེ་བླ་མའི་ཞབས་ལ་སྤྱི་བོས་གཏུགས་ཏེ་ཕྱག་འཚལ་བའི་མོས་པས་ཐལ་མོ་སྦྱར་ཏེ་འད